“ดาวโจนส์” ร่วงต่อ! จ่อหลุดแนวรับ 31,000 จุด เซ่นหุ้นพลังงานดิ่ง
“ดาวโจนส์” ร่วงต่อ! จ่อหลุดแนวรับ 31,000 จุด เซ่นหุ้นพลังงานดิ่ง ขณะที่นักลงทุนจับตาตัวเลขเศรษฐกิจสหรัฐ บ่งชี้ทิศทางอัตราดอกเบี้ยเฟด โดย ณ เวลา 23.46 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,033.00 จุด ลบ 117.00 จุด หรือ 0.38% 
“ดาวโจนส์” ร่วงต่อ! จ่อหลุดแนวรับ 31,000 จุด เซ่นหุ้นพลังงานดิ่ง ขณะที่นักลงทุนจับตาตัวเลขเศรษฐกิจสหรัฐ บ่งชี้ทิศทางอัตราดอกเบี้ยเฟด
16 ก.ย. 2565

ผู้สื่อข่าวรายงานว่า วันนี้(15 ก.ย.) ดัชนีดาวโจนส์ปรับตัวผันผวน หลังปรับตัวแบในช่วงแรก โดย ณ เวลา 23.46 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,033.00 จุด ลบ 117.00 จุด หรือ 0.38% ขณะที่นักลงทุนจับตาตัวเลขเศรษฐกิจสหรัฐ ซึ่งจะบ่งชี้ทิศทางอัตราดอกเบี้ยของธนาคารกลางสหรัฐ (เฟด)
ด้านหุ้นกลุ่มพลังงานดิ่งลงนำตลาด ตามราคาน้ำมันที่ทรุดตัวลงกว่า 3% ในวันนี้ ส่วนหุ้นกลุ่มการเงินพุ่งขึ้นสวนทาง ตลาด เนื่องจากเป็นกลุ่มที่ได้รับประโยชน์จากอัตราดอกเบี้ยขาขึ้น
ทั้งนี้ สหรัฐเปิดเผยตัวเลขยอดค้าปลีกสูงเกินคาดในเดือนส.ค. ขณะที่ตัวเลขผู้ขอสวัสดิการว่างงานต่ำกว่าคาดในสัปดาห์ที่แล้ว ส่วนเฟดสาขานิวยอร์คเปิดเผยดัชนีภาคการผลิตสูงกว่าคาดในเดือนก.ย. และเฟดสาขาฟิลาเดลเฟียเปิดเผยดัชนีภาคการผลิตต่ำกว่าคาด
นอกจากนี้ การซื้อขายถูกกดดันจากการดีดตัวของอัตราผลตอบแทนพันธบัตรรัฐบาลสหรัฐ ท่ามกลางการคาดการณ์ที่ว่า เฟดจะปรับขึ้นอัตราดอกเบี้ยไม่ต่ำกว่า 0.75% ในการประชุมนโยบายการเงินในสัปดาห์หน้า
สำหรับอัตราผลตอบแทนพันธบัตรรัฐบาลสหรัฐอายุ 2 ปี ซึ่งมีความอ่อนไหวต่อนโยบายการเงินของเฟด ยังคงปรับตัวขึ้นเหนือระดับ 3.8% ในวันนี้ และอยู่สูงกว่าอัตราผลตอบแทนพันธบัตรรัฐบาลสหรัฐอายุ 10 ปีและ 30 ปี
การที่อัตราผลตอบแทนพันธบัตรระยะสั้นดีดตัวสูงกว่าระยะยาวส่งผลให้ตลาดพันธบัตรสหรัฐเกิดภาวะ inverted yield curve ซึ่งเป็นการส่งสัญญาณเศรษฐกิจถดถอย ท่ามกลางการเร่งปรับขึ้นอัตราดอกเบี้ยของเฟด
ล่าสุด FedWatch Tool ของ CME Group บ่งชี้ว่า นักลงทุนให้น้ำหนัก 80% ที่เฟดจะปรับขึ้นอัตราดอกเบี้ย 0.75% สู่ระดับ 3.00-3.25% ในการประชุมวันที่ 20-21 ก.ย. และให้น้ำหนัก 20% ที่เฟดจะปรับขึ้นอัตราดอกเบี้ย 1.00%
หากเฟดปรับขึ้นอัตราดอกเบี้ย 0.75% ในเดือนก.ย. ก็จะส่งผลให้เฟดขึ้นดอกเบี้ย 0.75% ติดต่อกันเป็นครั้งที่ 3 หลังจากปรับขึ้น 0.75% ทั้งในเดือนมิ.ย.และก.ค.